Rituksimab uz režim EPOCH s prilagođenom dozom kao prva linija liječenja pacijenata s visoko agresivnim difuznim limfomom B stanica i autolognom transplantacijom matičnih stanica kod odabranih pacijenata

**Cilj** Odrediti dobrobiti rituksimaba uz režim etopozid, prednizon, vinkristin, ciklofosfamid i doksorubicin (R-DA-EPOCH) s prilagođenom dozom kao prve linije liječenja pacijenata s visoko agresivnim difuznim limfomom B stanica (DLBCL) s nepovoljnim ili agresivnim obilježjima i autolognom transplantacijom matičnih stanica kao dio prve linije liječenja za odabrane pacijente s DLBCL-om koji imaju dodatna agresivna obilježja.

**Postupci** Retrospektivno smo analizirali 75 novodijagnosticiranih DLBCL pacijenata s Ki-67+≥80% Ili Međunarodnim prognostičkim indeksom (MPI) ≥2 liječenih režimom R-DA-EPOCH između 2005. i 2015. Od 24 DLBCL pacijenata s dodatnim agresivnim obilježjima (Ki-67+≥90% ili MPI-om prilagođenim dobi≥2) kod kojih je planirana konsolidacija autolognom transplantacijom matičnih stanica, 17 ih je podvrgnuto toj proceduri. Odredili smo ukupnu stopu odgovora, ukupnu remisiju, djelomičnu remisiju, ukupno petogodišnje preživljenje i preživljenje bez progresije kod svih pacijenata s DLBCL-om i posebno kod onih kod kojih je planirana autologna transplantacija matičnih stanica.

**Rezultati** Svih75 pacijenata uključenih u analizu započelo je s jednim ili više ciklusa terapije. Ukupna stopa odgovora bila je 80%, stopa ukupne remisije 55%, a stopa djelomične remisije 25%. Odgovor se nije mogao odrediti kod 10 od 75 pacijenata zbog prekida liječenja. Stopa ukupnog petogodišnjeg preživljenja za svih 75 pacijenata bila je 70%, a stopa preživljenja bez progresije 61%. Stopa ukupnog petogodišnjeg preživljenja za 24 pacijenta kod kojih je planirana autologna transplantacija matičnih stanica bila je 80%, a stopa preživljenja bez progresije 79%. Dob (≤65 nasuprot >65 godina) nije imala prognostički učinak na stopu ukupnog petogodišnjeg preživljenja (*P* = 0,994) i stopu preživljenja bez progresije (*P* = 0,827).

**Zaključak** Naša retrospektivna analiza obuhvatila je jednu od najvećih skupina pacijenata s DLBCL-om izvan Instituta za rak Sjedinjenih Američkih Država (engl, *US National Cancer Institute*). Pokazali smo da je režim R-DA-EPOCH učinkovita opcija ze liječenje pacijenata s DLBCL-om koji imaju nepovoljna prognostička obilježja bez obzira na dob. Autologna transplantacija matičnih stanica pružila je dodatnu dobrobit za takve pacijente s dodatnim agresivnim obilježjima.